**Ministru kabineta noteikumi Nr.595**   
  
Rīgā 2010.gada 29.jūnijā (prot. Nr.33 34.§)

Noteikumi par zemāko mēnešalgu un speciālo piemaksu ārstniecības personām

Izdoti saskaņā ar Valsts un pašvaldību institūciju amatpersonu un   
darbinieku atlīdzības likuma 12.pantu un 15.panta pirmo daļu

1. Noteikumi nosaka:

1.1. zemākās mēnešalgas pašvaldību iestādēs, valsts un pašvaldību kapitālsabiedrībās vai publiski privātajās kapitālsabiedrībās, kas noslēgušas līgumu par sniedzamo veselības aprūpes pakalpojumu (turpmāk – ārstniecības iestāde), nodarbinātajām ārstniecības personām, kuras sniedz no valsts budžeta apmaksātos veselības aprūpes pakalpojumus, un ārstniecības personām, kuras sniedz no pašvaldību budžetiem apmaksātos veselības aprūpes pakalpojumus pašvaldību izglītības iestādēs (turpmāk – ārstniecības persona);

1.2. speciālo piemaksu par darbu, kas saistīts ar īpašu risku (turpmāk – piemaksa), tās apmērus un noteikšanas kārtību.

2. Lai noteiktu ārstniecības personu mēnešalgu, ārstniecības iestādes vadītāja vai pašvaldības izglītības iestādes vadītāja izveidota komisija (ne mazāk kā triju cilvēku sastāvā) novērtē attiecīgos amatus un nosaka amata kvalifikācijas kategoriju saskaņā ar normatīvajiem aktiem par intelektuālā darba novērtēšanas un amatu kvalifikācijas kategoriju noteikšanas pamatmetodiku no valsts budžeta finansējamo institūciju darbiniekiem. Ārstniecības iestādes vai pašvaldības izglītības iestādes vadītājs, ņemot vērā ārstniecības iestādes vai pašvaldības izglītības iestādes darba samaksas fondu, kā arī šo noteikumu 1. un 2.pielikumu, apstiprina attiecīgās iestādes ārstniecības personu mēnešalgu skalu (turpmāk – mēnešalgu skala).

3. Ārstniecības personas mēnešalgas konkrēto apmēru atbilstoši amata kvalifikācijas kategorijai nosaka ārstniecības iestādes vai pašvaldības izglītības iestādes vadītājs, ievērojot mēnešalgu skalā noteiktos mēnešalgu apmērus. Ārstniecības personām, kurām mēnešalgu nosaka atbilstoši darba apjomam (stundu skaitam mēnesī), faktisko mēnešalgu aprēķina, mēnešalgu reizinot ar faktiski nostrādāto stundu skaitu un iegūto reizinājumu dalot ar vienai darba algas likmei atbilstošo stundu skaitu.

4. Ja ārstniecības personas darbs ir saistīts ar īpašu risku, ārstniecības persona saņem piemaksu saskaņā ar šo noteikumu [3.pielikumu](http://www.likumi.lv/doc.php?id=212565#piel3). Piemaksu aprēķina, pamatojoties uz mēnešalgu skalā noteiktajiem mēnešalgu apmēriem. Piemaksas piešķiršanas kārtību, piemaksas apmēra noteikšanas kritērijus un konkrētus piemaksas apmērus nosaka ārstniecības iestādes vadītājs vai pašvaldības izglītības iestādes vadītājs.

5. Ārstniecības personai atbilstoši darba stāžam ārstniecības jomā mēnešalgas apmērs tiek palielināts šādā apmērā:

5.1. ja darba stāžs ārstniecības jomā ir no 10 līdz 15 gadiem (ieskaitot), – līdz 15 % no ārstniecības personai atbilstoši mēnešalgu skalai noteiktās mēnešalgas;

5.2. ja darba stāžs ārstniecības jomā ir no 16 līdz 20 gadiem (ieskaitot), – līdz 20 % no ārstniecības personai atbilstoši mēnešalgu skalai noteiktās mēnešalgas;

5.3. ja darba stāžs ārstniecības jomā ir vairāk nekā 20 gadu, – līdz 25 % no ārstniecības personai atbilstoši mēnešalgu skalai noteiktās mēnešalgas.

6. Noteikumu izpilde finansējama ārstniecības iestādes un pašvaldības izglītības iestādes darba samaksas fonda ietvaros atbilstoši likumam par valsts budžetu kārtējam gadam.

7. Noteikumi piemērojami ar 2010.gada 1.jūliju.

Ministru prezidents V.Dombrovskis   
  
Veselības ministrs D.Gavars

1.pielikums   
Ministru kabineta   
2010.gada 29.jūnija   
noteikumiem Nr.595

Ārstniecības personu amatu kvalifikācijas kategorijas

**I. Ārstniecības iestādes vadītāju amatu kvalifikācijas kategorijas**

|  |  |  |
| --- | --- | --- |
| Nr.p.k. | Amata nosaukums | Kvalifikācijas kategorija |
| 1. | Galvenais ārsts | 1–3 |
| 2. | Galvenā ārsta vietnieks | 2–4 |
| 3. | Nodaļas vai struktūrvienības vadītājs | 4–6 |
| 4. | Virsmāsa, galvenā medicīnas māsa, galvenā vecmāte, galvenais radiologa asistents | 4–6 |

**II. Ārstniecības personu amatu kvalifikācijas kategorijas**

|  |  |  |
| --- | --- | --- |
| Nr.p.k. | Profesiju grupa/amata nosaukums | Kvalifikācijas kategorija |
| 1. | Sertificētas ārstniecības personas ar profesionālo augstāko izglītību vai akadēmisko izglītību: |  |
| 1.1. | ārsts, zobārsts | 4–6 |
| 1.2. | māsa ar doktora grādu | 4–6 |
| 2. | Reģistrētas ārstniecības personas ar profesionālo augstāko izglītību: |  |
| 2.1. | ārsts, zobārsts | 5–6 |
| 2.2. | rezidents | 6–7 |
| 3. | Sertificētas ārstniecības personas ar maģistra grādu: |  |
| 3.1. | fizioterapeits, audiologopēds, uztura speciālists | 5–6 |
| 3.2. | māsa | 5–6 |
| 4. | Sertificētas ārstniecības personas ar otrā līmeņa augstāko izglītību: |  |
| 4.1. | ergoterapeits, fizioterapeits, audiologopēds, tehniskais ortopēds, uztura speciālists | 6–7 |
| 4.2. | māsa | 6–7 |
| 5. | Reģistrētas ārstniecības personas ar otrā līmeņa augstāko izglītību: |  |
| 5.1. | ergoterapeits, fizioterapeits, audiologopēds, tehniskais ortopēds, uztura speciālists | 7–8 |
| 5.2. | radiogrāfers | 7–8 |
| 5.3. | māsa | 7–8 |
| 6. | Sertificētas ārstniecības personas ar pirmā līmeņa profesionālo augstāko izglītību vai profesionālo vidējo izglītību: |  |
| 6.1. | ārsta palīgs (feldšeris) | 7–8 |
| 6.2. | vecmāte | 7–8 |
| 6.3. | māsa | 7–8 |
| 6.4. | masieris | 7–9 |
| 6.5. | reitterapeits | 7–9 |
| 6.6. | ergoterapeita asistents, fizioterapeita asistents | 7–9 |
| 6.7. | biomedicīnas laborants | 7–9 |
| 6.8. | zobu higiēnists | 7–9 |
| 7. | Reģistrētas ārstniecības personas ar pirmā līmeņa profesionālo augstāko izglītību vai profesionālo vidējo izglītību: |  |
| 7.1. | ārsta palīgs (feldšeris) | 7–9 |
| 7.2. | radiologa asistents | 7–9 |
| 7.3. | vecmāte | 8–9 |
| 7.4. | māsa | 8–9 |
| 7.5. | reitterapeits | 8–10 |
| 7.6. | ergoterapeita asistents, fizioterapeita asistents | 8–10 |
| 7.7. | biomedicīnas laborants | 8–10 |
| 7.8. | zobu higiēnists | 8–10 |
| 7.9. | podologs | 8–10 |
| 8. | Sertificētas ārstniecības personas ar profesionālo vidējo izglītību: |  |
| 8.1. | zobārstniecības māsa | 10–11 |
| 8.2. | kosmētiķis | 10–11 |
| 9. | Reģistrētas ārstniecības personas ar profesionālo vidējo izglītību: |  |
| 9.1. | zobārstniecības māsa | 10–11 |
| 9.2. | kosmētiķis | 10–11 |
| 9.3. | reitterapeita asistents | 10–11 |
| 10. | Reģistrētas ārstniecības personas ar arodizglītību: |  |
| 10.1. | zobārsta asistents | 11–13 |
| 10.2. | māsas palīgs | 11–13 |

Veselības ministrs D.Gavars

2.pielikums   
Ministru kabineta   
2010.gada 29.jūnija   
noteikumiem Nr.595

Ārstniecības personas zemākā mēnešalga

(Pielikums grozīts ar MK 21.12.2010. noteikumiem Nr.1143)

|  |  |  |
| --- | --- | --- |
| Nr.p.k. | Ārstniecības personas amata kvalifikācijas kategorija | Zemākā mēnešalgas likme (latos) |
| 1. | 1 | 724 |
| 2. | 2 | 620 |
| 3. | 3 | 538 |
| 4. | 4 | 471 |
| 5. | 5 | 388 |
| 6. | 6 | 338 |
| 7. | 7 | 269 |
| 8. | 8 | 226 |
| 9. | 9 | 206 |
| 10. | 10 | 204 |
| 11. | 11 | 202 |
| 12. | 12 | 201 |
| 13. | 13 | 200 |

Veselības ministrs D.Gavars

3.pielikums   
Ministru kabineta   
2010.gada 29.jūnija   
noteikumiem Nr.595

Speciālā piemaksa ārstniecības personām par darbu, kas saistīts ar īpašu risku

|  |  |  |
| --- | --- | --- |
| Nr.p.k. | Speciālā piemaksa par darbu, kas saistīts ar īpašu risku | Speciālās piemaksas apmērs (procentos no mēnešalgas) |
| 1. | Ārstniecības iestādēs un struktūrvienībās AIDS slimnieku ārstēšanai (diagnostikai) | 5–25 % |
| 2. | Ārstniecības iestādēs un struktūrvienībās lepras slimnieku, psihiski slimu personu, alkoholisma un narkomānijas slimnieku ārstēšanai, kurās ir paaugstināts risks veselībai | līdz 25 % |
| 3. | Ārstniecības iestādēs un struktūrvienībās infekcijas un tuberkulozes slimnieku ārstēšanai, radioloģijas, rentgena un apdegumu ārstēšanas struktūrvienībās, kurās ir paaugstināts risks veselībai | līdz 25 % |
| 4. | Ārstniecības iestādēs un struktūrvienībās, kuru darbiniekiem darba apstākļu specifikas dēļ ir tiesības uz piemaksu, ja ir divi vai vairāki paaugstināta riska faktori: |  |
| 4.1. | šā pielikuma 1. un 2.punktā vai 1. un 3.punktā minētajos gadījumos | 10–25 % |
| 4.2. | šā pielikuma 2. un 3.punktā minētajos gadījumos | 10–25 % |
| 5. | Ārstniecības iestādēs ar apsardzi un slēgtu režīmu psihiski slimu personu piespiedu ārstēšanai un personu tiespsihiatriskajai ekspertīzei: |  |
| 5.1. | ārstniecības personām, kuras veic piespiedu ārstēšanu | 5–25 % |
| 5.2. | ārstniecības personām, kuras veic tiespsihiatrisko ekspertīzi | 5–25 % |
| 6. | Neatliekamās medicīniskās palīdzības speciālistiem, kas strādā neatliekamās medicīniskās palīdzības brigādēs, par darbu paaugstināta riska apstākļos | 10–25 % |
| 7. | Anestezioloģijas, reanimatoloģijas un intensīvās terapijas nodaļas speciālistiem | 5–25 % |
| 8. | Ārstniecības iestādēs un struktūrvienībās, kurās veic mirušu cilvēku patologanatomiskos izmeklējumus vai tiesmedicīnisko ekspertīzi | 5–25 % |
| 9. | Speciālajās izglītības iestādēs (speciālajās klasēs un grupās), kas paredzētas izglītojamiem ar somatiskām slimībām, skoliozi, fiziskās un (vai) garīgās attīstības traucējumiem, dzirdes, redzes, valodas attīstības traucējumiem, psihoneiroloģiskajām slimībām, internātskolās bāreņiem un bez vecāku aizgādības palikušajiem izglītojamiem – darbiniekiem, kuri strādā ar minētajiem izglītojamiem | līdz 25 % |
| 10. | Darbiniekiem, kuri strādā sociālās korekcijas izglītības iestādēs ar izglītojamiem, kuri izdarījuši tādu noziedzīgu nodarījumu, par kuru likumā paredzēta kriminālatbildība, vai administratīvo pārkāpumu, par kuru likumā paredzēta administratīvā atbildība | līdz 25 % |

Veselības ministrs D.Gavars